Google tuotti karttapalvelunhttp://mars.google.com/ verkkoon yhdessä USA:n avaruushallinnon, Nasan kanssa. Punaista planeettaa voi palvelussa tarkastella eri tavoin.
Marsin kanjoneihin, dyyneihin ja kraattereihin voi syventyä esimerkiksi värikoodatusti korkeuserot havainnollistaen. Toisaalta virtuaalituristi voi tutustua Marsin lämpötilaeroihin infrapunakarttojen avulla.
Toistaiseksi aineisto esitetään vain kaksiulotteisesti, mutta Google kertoo työstävänsä 3D-näkymää Marsista käytettäväksi Google Earth -sovelluksellaan.
Erään bloggaajan mukaan Googlen aikeissa on tuoda verkkoon kuvia muistakin aurinkokuntamme planeetoista. Yhtiö on varannut itselleen muun muassa GoogleMercury-, GoogleVenus- ja GoogleJupiter-verkko-osoitteet, vaikka vaikuttaakin siltä, ettei kuva-aineistoa muista planeetoista ole saatavilla.
Google ei vielä kommentoi kyseisen bloggaajan tietoja.